ପେଟ୍ରୋଲ ଓ ଡିଜେଲ ଦର ବଢୁଛି କେମିତି ? | Kanak News\nଭୁବନେଶ୍ୱରରେ ୩୧ ଟଙ୍କା ବଦଳରେ ପେଟ୍ରୋଲ ପାଇଁ ୭୨ ଟଙ୍କା କାହିଁକି ଦେଉଛନ୍ତି ଗ୍ରାହକ ! ଗୋଟିଏ କ୍ଲିକରେ ଜାଣନ୍ତୁ ପେଟ୍ରୋଲ ଓ ଡ଼ିଜେଲ ଦରର ପୂରା ହିସାବ ନିକାଶ\nକନକ ବ୍ୟୁରୋ : ବୋଲ ମାନୁନି ପେଟ୍ରୋଲ ଓ ଡିଜେଲ ଦର । ଗ୍ରାହକଙ୍କ ପକେଟରେ ନିଆଁ ଲଗାଇଲାଣି ପେଟ୍ରୋଲ ଦର । ଏପ୍ରିଲ ୧ରୁ ସାଧାରଣ ଲୋକ ମହଙ୍ଗା ମାଡରୁ ଉଠିନଥିବା ବେଳେ ଆଉ ଏକ ମହଙ୍ଗା ମାଡ ଦେଇଛି ତୈଳ କମ୍ପାନୀ । ମୋଦି ସରକାରର ୪ ବର୍ଷ ମଧ୍ୟରେ ପ୍ରଥମ ଥର ପାଇଁ ରେକର୍ଡ ଭାଙ୍ଗିଛି ପେଟ୍ରୋଲ ଦର । ଭୁବନେଶ୍ୱରରେ ପେଟ୍ରୋଲର ଦର ୭୨ ଟଙ୍କା ୬୭ ପଇସା ଥିବା ବେଳେ ଡିଜେଲର ରେକର୍ଡ ଦର ୬୯ ଟଙ୍କା ୪୦ ପଇସାରେ ପହଞ୍ଚିଛି । ଯାହା ଗ୍ରାହକଙ୍କୁ ଏବେ ଚିନ୍ତାରେ ପକାଇଛି ।\nଅନ୍ତର୍ଜାତୀୟ ବଜାରରେ ଅଶୋଧିତ ତେଲ ମୂଲ୍ୟ ବୃଦ୍ଧି ଘଟିବାରୁ ଦେଶରେ ପେଟ୍ରୋଲ ଏବଂ ଡିଜେଲ୍ ଦର ବଢୁଛି ବୋଲି କୁହାଯାଉଛି । କିନ୍ତୁ ପେଟ୍ରୋଲ ଓ ଡିଜଲେର ହିସାବ ନିକାସ ଜାଣିଲେ ଆପଣ ମୁଣ୍ଡରେ ହାତ ଦେବେ । ୩୧ ଟଙ୍କାର ପେଟ୍ରୋଲ ସାଧାରଣ ଲୋକ ପାଖରେ ପହଞ୍ଚିବା ବେଳକୁ କିପରି ୭୨ ଟଙ୍କାରେ ପହଞ୍ଚୁଛି ଓ ୩୩ ଟଙ୍କାର ଡିଜେଲକୁ ଗ୍ରାହକ କାହିଁକି ୬୯ ଟଙ୍କାରେ କିଣୁଛନ୍ତି ତାହାର ପୂରା ହିସାବ ଆମେ ଆପଣଙ୍କୁ ଜଣାଇବୁ । କେନ୍ଦ୍ର ଓ ରାଜ୍ୟ ସରକାର କେଉଁ କେଉଁ ଟିକସ ନେଇ ଏହାର ମୂଲ୍ୟ ବୃଦ୍ଧି କରୁଛନ୍ତି ତାହା ଅଧିକାଂଶ ଲୋକ ଜାଣିନାହାନ୍ତି ।\nଭୁବନେଶ୍ୱରରେ ଏବେ ପେଟ୍ରୋଲର ଦର ୭୨.୬୭ ଟଙ୍କା ଥିବା ବେଳେ ଡିଜେଲର ଦର ୬୯.୪୦ ଟଙ୍କା ରହିଛି । କିନ୍ତୁ ଏହି ତୈଳ ଗ୍ରାହକଙ୍କ ପାଖରେ ପହଞ୍ଚିବା ପୂର୍ବରୁ ବିଭିନ୍ନ ସୋପାନ ଦେଇ ଆସିଥାଏ । ପେଟ୍ରୋଲ ହିସାବକୁ ଦେଖିଲେ, ରିଫାଇନାରୀ ଗେଟ ଦର ବା ବିଶୋଧନ ଓ ପ୍ରବେଶ କର ସହ ୩୧.୬୯ ଟଙ୍କାରେ ଭୁବନେଶ୍ୱରରେ ପହଞ୍ଚିଥାଏ ପେଟ୍ରୋଲ । କିନ୍ତୁ ଖାଉଟିଙ୍କ ପାଖରେ ପହଞ୍ଚିବା ପୂର୍ବରୁ ପରିବହନ ଖର୍ଚ୍ଚ ବାବଦକୁ ୩.୫୮ ଟଙ୍କା ନିଆଯାଇଥାଏ । ଏସବୁ ବାଦ ଡିଲରର ଲାଭ ବାବଦକୁ ୩.୬୦ ପଇସା, କେନ୍ଦ୍ରୀୟ ଶୁଳ୍କ ୧୯.୪୮ ଟଙ୍କା ଓ ଭାଟ ବାବଦରେ ରାଜ୍ୟ ସରକାର ୧୪.୩୨ ଟଙ୍କା ନେଇଥାନ୍ତି । ଆଉ ଏହାପରେ ପେଟ୍ରୋଲ ଦର ୭୨.୬୭ ଟଙ୍କାରେ ଗ୍ରାହକଙ୍କୁ ବିକ୍ରି ହୋଇଥାଏ ।
